Wees net mens - Rubrieke - Republikein
Saturday, October 16th, 00:49:01
Wees net mens
21 September 2021 | Rubrieke
Ek en 'n kollega gesels die anderdag en sy vertel my sy wil nie meer so in haar "feels' wees nie. Sy wil aanbeweeg en beter voel.
Ek probeer haar toe moed in praat en sê sy moet nie haastig wees om deur haar gevoelens te werk nie.
Ek sê toe ook vir haar ek praat uit ondervinding. Om net vinnig deur jou gevoelens te werk, en om vinnig oor dit te probeer kom, gaan nie goeie langtermyngevolge hê nie.
Op dieselfde tyd kom dit in my gedagtes op dat daar so baie dinge in my lewe al met my gebeur het, wat ek nog saam met my dra.
En dan op tye, wanneer die druk van die wêreld ons onderkry, kom al daardie seer, frustrasie en woede op een slag uit. (En dit kom nooit op 'n mooi manier uit nie.)
Hoeveel van ons dra nog jare gelede se lelike woorde, teleurstelling en kwaad binne-in ons rond?
Die jaar 2020 en 2021 tot dusver was nie maklik nie. Wanneer dit lyk of ons die einde van die tonnel bereik, en ons so seker is ons kan die lig sien, dan kom sak daar 'n nuwe golf van Covid-19 op ons neer. En hier praat ons nie eens van die groot stry onder mekaar oor die inenting nie.
Ek het gedink as 2020 ons enige iets geleer het, moes dit tog gewees het die dag van môre is nie gewaarborg nie. Dinge kan in 'n oogwink verander.
Ons het geliefdes aan die dood afgestaan – kollegas, vriende – en nie net aan Covid-19 nie. Daar het derduisende ander dinge gebeur, mense het hul hele lewensbestaan sien afbrand en ons geestesgesondheid het 'n hengse knou gekry. Dit was en is nog steeds nie maklik nie.
So waaroor probeer haas jy om deur jou rou, jou hartseer, jou teleurstelling te werk? Ek weet vandag se lewe draai net om die volgende deadline, om op tyd te wees, beter te wees, die hustle en bustle, en om basies net te oorleef.
Maar liewe leser, gee jouself kans om mens te wees.
Werk deur die negatiewe gevoelens en maak dan seker jy kan vrede daarmee maak, en dan beweeg jy aan. Deel van mens wees, is om foute te maak, te val maar tog weer om jouself af te skud en op te staan.
In 'n vorige rubriek het ek gepraat van ons liggies, en hoe belangrik dit is om dit aan die brand te hou, veral in tye soos hierdie.
So moenie in daardie hoekie van wanhoop bly en vir een oomblik dink die son sal nooit weer skyn nie. Gooi weg daardie bagasie wat jy so swaar aan dra, en onthou die son sál weer skyn. Jy sal weer soos jouself voel, jy sal weer mense kan face, jy sal weer kans sien vir daardie rooi lipstiffie en rooi nommertjie in jou kas, gee jouself net kans. Jy is net mens.